Malema by MRK verkla oor uitsprake teen Indiërs | Maroela Media
Malema by MRK verkla oor uitsprake teen Indiërs
EFF-byeenkoms (Foto: EFF South Africa, Twitter)
Die burgerregte-organisasie AfriForum het Woensdag klagtes van rassisme en diskriminasie teen die EFF, Julius Malema (leier van die EFF) en Mbuyiseni Ndlozi (woordvoerder van die EFF) by die Menseregtekommissie ingedien.
Die klagtes spruit uit opmerkings wat Malema die afgelope naweek by die Ekonomiese Vryheidsvegters (EFF) se politieke saamtrek in Durban gemaak het, asook 'n verklaring wat sedertdien deur Ndlozi uitgereik is.
In die klagtes voer AfriForum aan dat die EFF se optrede 'n oorskryding van die Gelykheidswet, 2000 (wetno. 4 van 2000) se bepalings oor diskriminasie is.
Malema het luidens nuusberigte die volgende gesê: "Here in Durban, here in KZN, everything strategic is given to Indians … every big tender … they are the ones who own everything. We are saying share with our people. They are ill-treating our people. This is not anti-Indian, it's the truth, they must treat our people properly."
Ndlozi het sedertdien in 'n mediaverklaring gesê dat die EFF bankvas agter Malema staan en bygevoeg dat Indiërs dink dat hulle beter is as swart mense en dat dit neerslag vind in die manier waarop hulle teenoor swart mense optree.
Ernst Roets, adjunk uitvoerende hoof van AfriForum, sê dat AfriForum op die beskerming van minderhede se regte geskoei is. "Indiërs is 'n minderheidsgroep en word ook deur die EFF as gemeenskap geteiken. Die EFF dryf 'n populistiese agenda waarin rassisme teenoor minderhede aangehits word in 'n poging om steun te mobiliseer."
Roets sê verder dat AfriForum van die MRK verwag om die saak spoedig te ondersoek, asook om gepaste stappe in hierdie verband te neem.
Maroela Media het vroeër berig die SA Minority Rights Equality Movement (Samrem) het Dinsdag 'n klag van crimen injuria teen Malema by die Mountain Rise-polisiestasie in Pietermaritzburg aanhangig gemaak toe hy teen die Indiër-gemeenskap uitgevaar en onder meer gesê het Indiërs is "erger as Afrikaners".
AfriForum het Dinsdag ook strafregtelike klagtes van aanhitsing tot betreding teen Malema ingedien. Dit volg nadat Malema tydens verjaarsdagvieringe onder meer aan sy ondersteuners gesê het indien hulle nie 'n stuk grond het nie, is hulle lafaards. "Gaan identifiseer vir jou 'n stuk grond net waar jy wil. Dit is jou grond. In my wyk in Seshego het ons dit gedoen. Die eienaar het gekom en gesê hy het geluister en ons kan die helfte vat. As julle nie luister nie, sal julle die hele land verloor. Wit grondeienaars moet hulle grond deel," het hy gesê.